Document ID: 32010D0602

KOMISIJOS SPRENDIMAS
2010 m. spalio 6 d.
kuriuo iš dalies keičiamas Sprendimo 2006/766/EB II priedas dėl Serbijos įrašo trečiųjų šalių ir teritorijų, iš kurių leidžiama importuoti žmonėms vartoti skirtus žuvininkystės produktus, sąraše
(pranešta dokumentu Nr. C(2010) 6748)
(Tekstas svarbus EEE)
(2010/602/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 11 straipsnio 1 dalį,
kadangi:
(1)
Reglamentu (EB) Nr. 854/2004 nustatytos specialios gyvūninių produktų oficialios kontrolės organizavimo taisyklės. Visų pirma jame nustatyta, kad gyvūninius produktus galima importuoti tik iš tų trečiųjų šalių ar jų teritorijų, kurios įtrauktos į pagal tą reglamentą sudarytą sąrašą.
(2)
Reglamente (EB) Nr. 854/2004 taip pat nustatyta, kad sudarant ir atnaujinant tokius sąrašus, turi būti atsižvelgiama į Sąjungos kontrolę trečiosiose šalyse ir trečiųjų šalių kompetentingų institucijų garantijas, užtikrinančias, kad būtų laikomasi Sąjungos pašarus ir maistą reglamentuojančių teisės aktų ir gyvūnų sveikatos taisyklių arba kad būtų priimtos juos atitinkančios nuostatos, kaip nustatyta 2004 m. balandžio 29 d. Europos Parlamento ir Tarybos reglamente (EB) Nr. 882/2004 (2) dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių.
(3)
2006 m. lapkričio 6 d. Komisijos sprendime 2006/766/EB, nustatančiame trečiųjų šalių ir teritorijų, iš kurių leidžiama importuoti dvigeldžius moliuskus, dygiaodžius, gaubtagyvius, jūrų pilvakojus ir žuvininkystės produktus, sąrašus (3), išvardytos tos trečiosios šalys, kurios atitinka Reglamente (EB) Nr. 854/2004 nurodytus kriterijus ir dėl to gali užtikrinti, kad šie į Sąjungą eksportuojami produktai atitiktų Sąjungos teisės aktuose nustatytus sanitarinius reikalavimus vartotojų sveikatai apsaugoti. Visų pirma minėto sprendimo II priede nustatytas trečiųjų šalių ir teritorijų, iš kurių leidžiama importuoti žmonėms vartoti skirtus žuvininkystės produktus, sąrašas. Tame sąraše taip pat nurodyti apribojimai dėl tokių iš tam tikrų trečiųjų šalių importuojamų produktų.
(4)
Serbija šiuo metu įtraukta į Sprendimo 2006/766/EB II priedo sąrašą kaip trečioji šalis, iš kurios leidžiama importuoti žmonėms vartoti skirtus žuvininkystės produktus, tačiau leidžiama importuoti tik natūralioje jūros aplinkoje sugautas sveikas (neišdarinėtas) šviežias žuvis.
(5)
Sąjungos kontrolė, kurios tikslas - įvertinti Serbijoje įdiegtą eksportui į Sąjungą skirtų žuvininkystės produktų paruošimo kontrolės sistemą, ir Serbijos kompetentingos institucijos garantijos rodo, kad šioje trečiojoje šalyje taikomi žmonėms vartoti skirtų žuvininkystės produktų, skirtų eksportui į Sąjungą, reikalavimai yra lygiaverčiai atitinkamais Sąjungos teisės aktais nustatytiems reikalavimams. Sprendimo 2006/766/EB II priedas turėtų būti atitinkamai iš dalies pakeistas, kad būtų leista iš Serbijos importuoti žmonėms vartoti skirtus žuvininkystės produktus netaikant dabartinio apribojimo.
(6)
Todėl Sprendimas 2006/766/EB turėtų būti atitinkamai iš dalies pakeistas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/766/EB II priedo Serbijai skirtas įrašas pakeičiamas taip:
„RS
SERBIJA
Neįskaitant Kosovo, kaip nustatyta 1999 m. birželio 10 d. Jungtinių Tautų Saugumo Tarybos rezoliucijoje Nr. 1244.“
2 straipsnis
Šis sprendimas skirtas valstybėms narėms.
Priimta Briuselyje 2010 m. spalio 6 d.

Labels: 0
3
18
6